Amsterdam 29. januára (TASR) - Nehrajúci kapitán holandského daviscupového tímu Tjerk Bogtstra oznámil nomináciu na zápas prvého kola najprestížnejšej mužskej tímovej súťaže proti Francúzsku, ktorý sa uskutoční 8.-10. februára v Métach. Figurujú v nej Sjeng Schalken, Raemon Sluiter, Paul Haarhuis a prekvapujúco aj Edwin Kempes, ktorý dostal prednosť pred skúseným Janom Siemerinkom.
Schalken so Sluiterom by mali na antukovom povrchu dostať šancu vo dvojhre a v debli počíta Bogtstra s osvedčeným párom Haarhuis/Schalken. Oba tímy sa stretli spolu v Davisovom pohári aj v minulom roku, pričom v semifinále zvíťazili Francúzi na holandskej pôde 3:2 a po finálovom triumfe nad Austráliou napokon získali šalátovú misu.
Reprezentanti galského kohúta nastúpia na zápas prvého kola v rovnakej zostave, v akej zvíťazili nad Austráliou, teda so Sebastienom Grosjeanom, Arnaudom Clementom, Nicolasom Escudem, Fabricom Santorom a Michaelom Llodrom.
la sr